《送冯尊师》
宋代·王禹偁

前日访潘阆，下马入穷巷。
忽见双笋石，卧向青苔上。
云是冯尊师，秋来留在兹。
今说东南行，问我坚乞诗。
又见宋阁老，亦言师甚好。
欲去天台山，即别长安道。
台合有群英，赠别瑰与琼。
琤然满怀袖，此事殊为荣。
安用徵吾句，吾道方龃龉。
老为八品官，有山未能去。
束发号男儿，出处贵得宜。
出则学臯夔，独立称帝师。
处则同乔松，决起如冥鸿。
谁能似蚯蚓，蟠屈泥土中。
师行甚可羡，云鹤无羁绊。
为我持此诗，题于桐栢观。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。